2021. gada 8. jūnijā Noteikumi Nr. 365

Rīgā (prot. Nr. 46 24. §)

**Grozījumi Ministru kabineta 2007. gada 19. jūnija noteikumos Nr. 404 "Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas"**

Izdoti saskaņā ar

Dabas resursu nodokļa likuma

4. panta trešās daļas 1. un 2. punktu,

4. panta ceturto daļu, 12. panta otro daļu,

14. pantu, 16. panta otro daļu, 19.1 un 20. pantu,

23. panta sestās daļas 1., 2., 3. un 4. punktu,

24. panta trešās daļas 1., 2., 3., 4., 5., 6. un 7. punktu,

27. panta pirmās daļas 1., 2. un 3. punktu

Izdarīt Ministru kabineta 2007. gada 19. jūnija noteikumos Nr. 404 "Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas" (Latvijas Vēstnesis, 2007, 100. nr.; 2009, 90. nr.; 2010, 67. nr.; 2013, 189. nr.; 2014, 16., 107. nr.; 2015, 147. nr.; 2016, 251. nr.; 2018, 133. nr.) šādus grozījumus:

1. Aizstāt noteikumu tekstā vārdus "reģionālā vides pārvalde" (attiecīgā locījumā) ar vārdiem "Valsts vides dienests" (attiecīgā locījumā).

2. Aizstāt 3.1. apakšpunktā vārdu "nosūta" ar vārdu "nodod".

3. Izteikt 3.1.1. apakšpunktu šādā redakcijā:

"3.1.1. precizētu nodokļa maksātāju sarakstu, kuriem ir izsniegtas A vai B kategorijas piesārņojošas darbības atļaujas, ūdens vai dabas resursu lietošanas atļaujas vai kuriem ir reģistrētas C kategorijas piesārņojošas darbības, vai kuri ir reģistrēti kā iepakotāji un maksā nodokli;".

4. Aizstāt 6. punktā vārdus "Valsts vides dienesta reģionālā vides pārvalde, kuras teritorijā ir iegūti dabas resursi" ar vārdiem "Valsts vides dienests".

5. Aizstāt 10. punktā vārdu "tiesīga" ar vārdu "tiesīgs".

6. Izteikt 12. punktu šādā redakcijā:

"12. Ja nav izmantots viss dabas resursu lietošanas atļaujā noteiktais dabas resursu apjoms, atļaujas derīguma termiņu var pagarināt. Iesniegumu par dabas resursu lietošanas atļaujas derīguma termiņa pagarināšanu iesniedz vismaz divus mēnešus pirms iepriekšējās atļaujas derīguma termiņa beigām. Pēc dabas resursu lietošanas atļaujas derīguma termiņa beigām ir tiesības pieprasīt jaunu atļauju."

7. Aizstāt 13. punktā vārdu "tiesīga" ar vārdu "tiesīgs".

8. Izteikt 18. punkta pirmo teikumu šādā redakcijā:

"Nodokļa maksātājs, kas atbilstoši likuma [12. panta](https://likumi.lv/ta/id/159270#p12) otrajā daļā noteiktajam iegūtos dabas resursus izmanto saimnieciskajā darbībā, katru gadu līdz 1. februārim iesniedz Valsts vides dienestā pārskatu par dabas resursu lietošanu iepriekšējā gadā ([2.1pielikums](https://likumi.lv/ta/id/159270#piel2.1))."

9. Svītrot 39. punktā vārdu "attiecīgo".

10. Izteikt 42. punktu šādā redakcijā:

"42. Ja iekārtas operators veic C kategorijas piesārņojošas darbības nozarē, par kuru vides aizsardzības normatīvajos aktos nav noteiktu nosacījumu un nav arī iespējams aprēķināt piesārņojošo vielu apjomu, nodokļa maksājumu atbilstoši likuma 15. panta piektajai daļai norāda pārskata (1. pielikums) 2. rindas 4. ailē pretī rindai par vides piesārņošanu."

11. Papildināt noteikumus ar 42.1punktu šādā redakcijā:

"42.1 Sadedzināšanas iekārtām, kurās veic C kategorijas piesārņojošas darbības, daļiņu PM10 emisijas apjomu gaisā nodokļa maksātājs aprēķina, piemērojot normatīvajos aktos par gaisa piesārņojuma ierobežošanu no sadedzināšanas iekārtām noteikto aprēķinu metodiku kopējo putekļu jeb daļiņu emisiju gaisā aprēķināšanai."

12. Izteikt 43. punktu šādā redakcijā:

"43. Nodokļa maksātājs pārskatā norādīto informāciju par aprēķināto nodokli pamato ar uzskaites dokumentiem un dabas resursu nodokļa aprēķina lapu (6. pielikums) par dabas resursu ieguves un piesārņojuma veidiem, apjomiem un limitiem, ko nodokļa maksātājs glabā trīs gadus un uzrāda pēc pieprasījuma pārbaudes laikā vai pievieno pielikumā, iesniedzot vides aizsardzības valsts statistikas pārskatus. Nodokļa maksātājs, kas maksā nodokli par reģistrēto C kategorijas piesārņojošo darbību, pamato nodokļa aprēķinu ar uzskaites dokumentiem, bet dabas resursu nodokļa aprēķina lapu (6. pielikums) neaizpilda. Nodokļa aprēķinus pamato atsevišķi par katru darbību, kura reģistrēta vai kurai saņemta atļauja vai licence vai bija nepieciešams to reģistrēt vai saņemt."

13. Svītrot 48. punktā vārdus "un oksonoārdāmās plastmasas".

14. Aizstāt 52. punktā vārdus "transporta iepakojumu" ar vārdiem "terciāro (transporta) iepakojumu".

15. Svītrot 55.2. apakšpunktā vārdus "un oksonoārdāmās plastmasas".

16. Izteikt 67. punktu šādā redakcijā:

"67. Ja nodokļa maksātājs Latvijas teritorijā realizē vai savas saimnieciskās darbības nodrošināšanai izmanto preces atkārtoti lietotā iepakojumā, nodoklis par šo iepakojumu nav jāmaksā, ja atkārtoti lietotā iepakojuma materiāla veidu un svaru var dokumentāri pamatot. Ar nodokli apliek atkārtotai izmantošanai paredzēto salaboto koka iepakojumu, kuru Latvijas teritorijā pirmo reizi realizē vai izmanto savas saimnieciskās darbības nodrošināšanai."

17. Izteikt 89.1punktu šādā redakcijā:

"89.1 Nodokli par likuma 4. panta pirmās daļas 10. punktā noteiktajām uguņošanas ierīcēm nodokļa maksātājs aprēķina, pamatojoties uz šo ierīču iegādes vērtību, kas norādīta attiecīgajā nodokļa aprēķinus pamatojošajā attaisnojuma dokumentā. Nodokļa samaksu veic par iepriekšējā ceturksnī Latvijas Republikā realizētām vai savas saimnieciskās darbības nodrošināšanai izmantotām uguņošanas ierīcēm līdz ceturksnim sekojošā mēneša divdesmitajam datumam."

18. Izteikt 1. pielikuma II nodaļu šādā redakcijā:

"**II. Dabas resursu nodoklis par videi kaitīgām precēm, par preču un izstrādājumu iepakojumu, par vienreiz lietojamiem galda traukiem un piederumiem, par akmeņoglēm, koksu, lignītu (brūnoglēm) un par radioaktīvām vielām**

|  |  |  |  |  |  |
| --- | --- | --- | --- | --- | --- |
| Nr.p. k. | Nodokļa objekts | Mēr­vienība | Faktiskais apjoms | Nodokļa likme (*euro*) | Nodokļa summa (*euro*) |
| 1 | 2 | 3 | 4 | 5 | 6 |
| 4. | Videi kaitīgas preces – kopā |  |  | X |  |
| 4.1. | smēreļļas |  |  |  |  |
| 4.2. | elektriskie akumulatori, svina |  |  |  |  |
| 4.3. | elektriskie akumulatori, Ni-Cd |  |  |  |  |
| 4.4. | elektriskie akumulatori, Fe-Ni |  |  |  |  |
| 4.5. | galvaniskie elementi un galvaniskās baterijas |  |  |  |  |
| 4.6. | citi elektriskie akumulatori |  |  |  |  |
| 4.7. | ozona slāni noārdošās vielas (freoni, haloni un citas) (onp – ozona noārdīšanas potenciāls) |  |  |  |  |
| 4.8. | visu veidu riepas |  |  |  |  |
| 4.9. | eļļas filtri |  |  |  |  |
| 4.10. | elektriskās un elektroniskās iekārtas\*: |  |  |  |  |
| 4.10.1. | 1. kategorija  |  |  |  |  |
| 4.10.2. | 2. kategorija  |  |  |  |  |
| 4.10.3. | 3. kategorija  |  |  |  |  |
| 4.10.4. | 4. kategorija  |  |  |  |  |
| 4.10.5. | 5. kategorija  |  |  |  |  |
| 4.10.6. | 6. kategorija  |  |  |  |  |
| 5. | Preču un izstrādājumu iepakojums – kopā  |  |  | X |  |
| 5.1.  | stikls |  |  |  |  |
| 5.2. | plastmasa (izņemot polistirolu, bioplastmasu un plastmasas iepirkumu maisiņus\*\*) |  |  |  |  |
| 5.3. | polistirols |  |  |  |  |
| 5.4. | bioplastmasa |  |  |  |  |
| 5.5. | vieglās plastmasas maisiņi\*\* |  |  |  |  |
| 5.6. | plastmasas maisiņi, kuru materiāla biezums ≥ 50 mikroni\*\* |  |  |  |  |
| 5.7. | melnais metāls  |  |  |  |  |
| 5.8. | alumīnijs |  |  |  |  |
| 5.9. | papīrs un kartons vai citas dabiskās šķiedras |  |  |  |  |
| 5.10. | koks |  |  |  |  |
| 6. | Vienreiz lietojamie galda trauki un piederumi – kopā |  |  | X |  |
| 6.1. | plastmasa (izņemot polistirolu un bioplastmasu) |  |  |  |  |
| 6.2. | polistirols |  |  |  |  |
| 6.3. | bioplastmasa |  |  |  |  |
| 6.4. | metāla folija |  |  |  |  |
| 6.5. | papīrs un kartons vai citas dabiskās šķiedras |  |  |  |  |
| 6.6. | koks |  |  |  |  |
| 7. | Akmeņogles, kokss, lignīts (brūnogles) – kopā |  |  |  |  |
| 7.1. | akmeņogles |  |  |  |  |
| 7.2. | kokss |  |  |  |  |
| 7.3. | lignīts (brūnogles) |  |  |  |  |
| 8. | Radioaktīvās vielas\*\*\* – kopā | X | X | X |  |
| 8.1. |  |  |  |  |  |
| 8.2. |  |  |  |  |  |
| 8.3. |  |  |  |  |  |

Piezīmes.

1. \* Elektriskās un elektroniskās iekārtas atbilstoši normatīvajiem aktiem par elektrisko un elektronisko iekārtu kategorijām.

2. \*\* Dabas resursu nodokļa likuma 24. panta piektajā daļā minētie plastmasas maisiņi.

3. \*\*\* Norāda radioaktīvās vielas nosaukumu un raksturojumu."

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs